  Виталий Пронин Шаерысьтымы спортсменъёслэн эшшо одӥг Олимпиадазы йылпумъяськиз. 21-тӥ Гурт гужем шудонъёсы котькулэсь трос калык люкаськылӥз - 1 сюрс 511 мурт.Шаерамы арлы кык пол Гурт шудонъёс радъясько. Та ужрадлы бадӟым саклык висъяське республика ласянь, нош выль лэсьтэм стадионъёс я куас базаос гуртоослэсь быгатонлыкъёссэс шараяны юртто. Арысь аре тросгес спортсменъёсмы шедё дуннеын ортчись Олимпиадаосы. Озьы Гурт шудонъёс дыръя ӟеч ивор кылӥськиз: Дэбес ёросын вордскем спортсмен - пыдын бызьылӥсь Елена Наговицына - Лондонын ортчоно Олимпиадае шедиз. Соин но, дыр, спортсменъёс котькуд стартэ бурдъяськем мылкыдын потазы. Дэриын Гурт шудонъёслэн рекордъёссы 20 пол выльдэмын вал.Та ужрадлы дасяськыса, Дэри ёросысь 800-лэсь ятыр пиналъёс 3 толэзь эктыны дышетскизы. Удмурт Олимпиадалэсь усьтонзэ учкыны таяз учыре котькулэсь трос куноос люкаськизы: шаерысьтымы кивалтӥсьёс сяна, Приволжск улосысь 14 губернаторъёс, Россиысь Президентлэн Приволжск федерал округъя оскем муртэз Михаил Бабич, Россиысь гурт хозяйствоя министрлэн воштӥсез Илья Шестаков но мукетъёсыз. Люкаськемъёслы капчи мылкыд кузьмазы Дэри ёросысь кырӟась-верасьёс но Брангуртысь песянайёс.- Россиын Гурт шудонъёс 42-тӥзэ ортчозы, Удмуртиын 21-тӥзэ, - шуиз Михаил Бабич. - Ӵапак таӵе стартъёсын ик вордско выль чемпионъёс. Спорт адямиез котыр ласянь кыдатэ, улонын пумиськись шуг-секытъёсты капчиенгес вормыны дышетэ.- Туэ 13-тӥзэ таӵе паськыт стадион пуктӥмы, валамон, со сётӥське ужын вормонъёс басьтэм ёросъёслы гинэ, - веранзэ мытӥз Удмуртилэн Президентэз Александр Волков. - Дэри ёросысь пудо вордӥсьёс азьветлӥсьёс пӧлын вамышъяло. 2 ар талэсь азьло ик котькуд скаллэсь 5 сюрс килограммлэсь ятыр йӧл люказы. Гурт шудонъёслы 150 миллион манет тыр стадион пуктэмын. Малпасько, выль инты ваньмызлы кельшоз, будӥсь пиналъёс спортын эшшо но ӟеч лыдпусъёс возьматозы. Нош шаерысьтымы тужгес кужмо ёросын - Вавожын - туэ пуктыны кутскозы спортъя выль комплекс, уяны сяна, отын конькиен нискыланы но быгатозы.Ӧз вунэ ёросысь тужгес дано спортсменъёс но. Галина Кулакова пусъемын «Дэри ёрослэн дано адямиез» нимын. Чебер сяська керттэт сётӥзы Нина Парамоновалы, угось ӵапак та нуналэ солы 60 арес тырмиз. Кузьымъёс сярысь верано ке, Россиысь Куасэн бызьылонъя федерациысь вуэм куноос Брангуртысь песянайёслы 30 куз куас сётӥзы. Сцена вылын, пе, азьланяз но йӧно мед возиськозы.* * *Ужрадэз сӥё-дано усьтэм бере ик тунсыко футбол кутскиз. Правительстволэн командаез понна шудӥзы Россиысь вуэм куноос но. Куазь зол зориз ке но, кивалтӥсьёсты со ӧз кышкаты. Правительстволэн командаез ёрос йыръёслэсь командазэс нош ик «коказ», таяз учыре 4:1 лыдын.Шаерысьтымы бадӟым командаос Гурт шудонъёслы нимысьтыз дасясько. Куд-ог ёросъёсысь кивалтӥсьёс кужмо спортсменъёссылы мугорзэс кыдатыны луонлык кылдыто, ужысьтызы мозмыто. Тросгес сюлмаськонъёссы кылдо командаен шудӥсьёсты люкан пумысен. Соин ик туп ӵыжасьёсты я шар пальылӥсьёсты одӥг муниципал кылдытэтысь яке ог-огзылы матысь гуртъёсысь люканы выро. Вань спортсменъёс ог-огзэс умой тодо ке, вормонъёс дорозь сузьтӥськыны но капчигес луэ, шуо асьсэос. Куд-ог ёросъёсын нимысьтыз саклык висъяло семьяослы. Кылсярысь, Кезысь Сабуровъёслэн семьязы та ӵошатсконъёсы бадӟым уллёен - 4 нылпиен - вуэм. Соосты данъяса, ёрос администрацизы Гурт шудонъёсы лыктыны нимысьтыз машина висъям.Тужгес арлыдоез спортсмен вуэмын вал Глаз ёросысь. Пётр Арафаилов 68 аресаз вамышъя, одӥг Гурт шудонъёсыз но кельтэмын ӧвӧл, ас кужымзэ эскере полиатлонын. 40 арессэс ортчем спортсменъёс пӧлын котьку куинь кужмоез пӧлы шеде. Туэ но ассэ возьматћз: турникын 41 пол ӝуткаськиз, троссэ егитъёсты азьпалтӥз.Нылкышно полиатлонистъёс но паймытъяло. 40 арессэс ортчем спортсменъёс пӧлын Вавож ёросысь Нина Суворова 115 пол ӝуткаськиз. Нош Яр ёросысь Юлия Рудина 53 арессэ ортчемын ни ке но, 2 иськеме бызьылонын егит эшъёссэ ӝыны иськемлы кельтӥз.Тужгес тунсыко учыръёс пумиськизы гира ӝутканын но армспортын. Юкаменск ёросысь Нина Шутова но Балезино ёросысь Агафья Вихарева 24 но 16 килограммъем гираосты ӝутказы. Озьы ке но огъя зачётын соос одӥг мында очко люказы. Таяз учыре учкизы спортсменъёслэсь секталазэс. Нина секытгес вылэм. Соин ик вормись луиз Агафья.Армспортэ пыриськисьёслэсь но секталазэс лыдэ басьтӥзы. Дэри ёросысь Матвей Александров но Эгра ёросысь Евгений Кожевников суй кужымзэс эскеронын одӥг кадь вормонъёс возьматӥзы. Одӥгезлэн паллян, мукетызлэн бур кизы кужмо луиз. Эграысь спортсмен капчигес вал, солы ик зарни медаль донгиськиз.Гурт шудонъёслэсь 25-тӥ зарни медальзэс утӥз Дэри ёросысь батыр - Николай Мамонтов. Арлы быдэ гира ӝутка, нош вазенгес пыриськылӥз гозы кысканэ но. Озьы одӥг пол гинэ зарнизэ азвесьлы вошъяз, арлы быдэ гадь вылаз зарни медаль чиля.Туэ выль инты лэсьтэмын вал шар пальылӥсьёслы. Азьвыл аръёсы соос гуждор вылын шудӥзы ке, туэ - луо вылын. Шудон бусы ваньмызлы кельшиз, учкисьёс понна но пукон интыос шуккемын вал.Озьы ик учкымон луо гозы кыскан но эстафета. Азьвыл аръёсы сямен ик, гозы кысканын висъяськизы пургаос, дэриос, гракъёс но сьӧлтаос. Зарни понна нюръяськизы шудонъёслэн кузёоссы но пургаос. Судьялэн шултэмез бере гозы интыысьтыз вырӟылытэк ог 5 минут пала улӥз. Отӥяз пургаос кужмогес луэмзэс возьматӥзы. Нош эстафета сярысь ке верано, ваньзэс паймытӥзы Сарапулысь нылъёс. Та дырозь соос куать кужмоосыз пӧлы но туж шер шедьылӥзы. Нош татын ке зарни медаль утӥзы. Воргоронъёс пӧлын кужмо бызьылӥзы вавожъёс.Ӵошатскон йылпумъяськиз. Огъя зачётын Дэриысь команда вормиз. Вуоно гужем шудонъёс Ува ёросын ортчозы, нош та вакытэ гуртоос дасясько толлы.Валентина Емельянова. Теги: Гуртшудонъёс Дэри  